Diari Oficial de la Generalitat Valenciana


Sumari del DOGV 4700, del 26-02-2004 (2004/1673)

ORDE de 9 de febrer de 2004, de la Conselleria de Benestar Social, per la qual es convoquen els Premis Escolars «Per a Evitar Entropessades» en matèria d'Accessibilitat al Medi Físic (2003-2004).
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/1673


Data del document
:   09-02-2004

Organisme emissor
:   Conselleria de Benestar Social

Tipus de document
:   Ordre

Descriptors 

:   * centre d'ensenyament
    * premi cultural
    * mitjans per a discapacitats
    * alumne
    * distinció honorífica
    * alumnat

ORDE de 9 de febrer de 2004, de la Conselleria de Benestar Social, per la qual es convoquen els Premis Escolars «Per a Evitar Entropessades» en matèria d'Accessibilitat al Medi Físic (2003-2004). [2004/F1673]
  
La Conselleria de Benestar Social, a través de la Direcció General d'Integració Social de Discapacitats, té, entre altres funcions, les d'elaborar programes i projectes, així com executar totes les mesures que s'orienten a facilitar la integració de les persones discapacitades en la societat i especialment en matèria d'accessibilitat.
  
El Programa d'Accessibilitat al Medi Físic, establit per la Conselleria de Benestar Social i desenrotllat per la Direcció General d'Integració Social de Discapacitats, inclou diferents actuacions encaminades a la consecució de l'objectiu d'aconseguir ciutats i pobles lliures de barreres. Per a afavorir el canvi d'actituds i la col·laboració ciutadana és prioritària la informació sobre les necessitats de les persones amb mobilitat reduïda i sobre els beneficis que per a tota la població suposa l'accessibilitat.
  
En este marc, la comunitat escolar és un sector especialment important com a llavor del futur de la nostra societat. Esta convocatòria, es realitza amb el desig d'afavorir i potenciar la mentalització sobre esta problemàtica que ha de realitzar-se de manera sistemàtica i contínua per a aconseguir que vaja calant en la societat i que s'integre com a element cultural i de benestar social.
  
Per això i en virtut de les facultats conferides pel Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, del que disposa l'article 35 de la Llei de la Generalitat Valenciana, 5/1983, de Govern Valencià, i l'article 47 del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, a proposta de la Direcció General d'Integració Social de Discapacitats,
  
ORDENE
  
Article 1. Objecte
  
És objecte de la present orde la convocatòria dels Premis Escolars «Per a Evitar Entropessades» amb la finalitat d'estimular i premiar treballs relacionats amb l'eliminació de barreres arquitectòniques, urbanístiques, de transport i de la comunicació, en el curs escolar 2003/2004.
  
Article 2. Seccions i participants
  
S'establixen tres seccions per a diferents tipus de participants:
  
1. Secció «Escolars»: dirigida a alumnes que cursen Segon i Tercer Cicle de Primària i que desitgen participar en les modalitats assenyalades en l'article 4.
  
2. Secció «Centres»: dirigida a centres escolars que, dins del seu projecte educatiu, desenrotllen activitats docents i didàctiques relacionades amb el tema del concurs.
  
3. Secció «Grups»: dirigida a alumnes que cursen Primer i Segon d'ESO i que, grupalment, presenten una obra de teatre relacionada amb la temàtica del concurs.
  
Article 3. Àmbit
  
L'àmbit subjectiu d'aplicació de l'orde es referix als centres d'ensenyança ubicats en l'àmbit territorial de la Comunitat Valenciana (respecte a la secció «Centres») o els escolars o grups d'escolars que cursen els seus estudis en estos (respecte de les seccions «Escolars» i «Grups»).
  
Article 4. Modalitats de participació en la secció «Escolars»
  
Els participants en la secció «Escolars» podran concórrer en dos modalitats:
  
1. Modalitat «Arts Plàstiques», a la qual correspon dibuix, còmic, collage i pòsters. Els participants hauran de ser alumnes que, en el moment de la publicació d'esta orde, estiguen cursant el Segon Cicle de Primària en el curs 2003/2004.
  
2. Modalitat «Composició Literària», a la qual correspon redacció, conte, poemes, treball periodístic o d'investigació, i reportatges. Els participants hauran de ser alumnes de Tercer Cicle de Primària en el curs 2003/2004.
  
Article 5. Requisits dels treballs
  
1. Secció «Escolars»: els treballs es presentaran sobre una cartolina de 50x35 centímetres. En tots els treballs figurarà un títol o lema al·lusiu al tema de la convocatòria. S'escriurà al dors de la cartolina:
  
a) Nom de l'alumne o de l'alumna, edat, cicle i classe en què està integrat.
  
b) Nom i adreça del centre escolar.
  
c) Nom del professor o de la professora responsable del grup a què pertany l'alumne o l'alumna.
  
d) Curs Escolar 2003/2004.
  
2. Secció «Centres»: es presentarà una memòria en què consten les activitats desenrotllades pel centre des de l'inici del curs fins a la finalització del termini de presentació assenyalat en l'article 7.
  
La memòria haurà d'especificar el projecte curricular, els objectius proposats, la relació detallada d'activitats, els terminis de realització, els seus responsables, els participants, les entitats col·laboradores, etc.
  
3. Secció «Grups»: es presentarà el guió de l'obra teatral, la representació del qual tindrà una duració entre 15 i 20 minuts. S'especificarà el col·legi, el professor responsable i el grup que presenta el treball.
  
Article 6. Nombre màxim de treballs
  
En la secció «Escolars», només podran presentar-se al concurs tres treballs per grup dins de cada cicle i modalitat. Correspondrà al centre escolar seleccionar els tres millors treballs en cada grup.
  
Article 7. Terminis de presentació
  
El termini de presentació dels treballs començarà a partir de l'endemà de la publicació de la present convocatòria en el Diari Oficial de la Generalitat Valenciana i finalitzarà el dia 31 de març de l'any 2004.
  
Article 8. Lloc i forma de presentació
  
1. Treballs es remetran, segons la província on estiguen ubicats els centres, a:
  
Direcció General d'Integració Social de Discapacitats, carrer de Colom. número 80, 46680 València.
  
Direcció Territorial de Benestar Social, avinguda dels Germans Bou, número 81, 12890 Castelló de la Plana.
  
Direcció Territorial de Benestar Social, carrer del Teatre, número 24-16 53683 Alacant.
  
Els treballs han de ser remesos en sobre tancat o per un altre mètode que permeta preservar el seu contingut fins a l'obertura pel jurat. S'indicarà de forma visible en els enviaments: «Premis Escolars «Per a Evitar Entropessades- 2003/2004».
  
Tot això, sense perjuí del que disposa l'article 38.4 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Els treballs aniran acompanyats d'una sol·licitud de participació segons model que figura com a annex I a la present orde.
  
Article 9. Llengües
  
Els treballs podran presentar-se en qualsevol de les dos llengües oficials de la Comunitat Valenciana.
  
Article 10. Premis
  
1. Es concediran tres premis per província i modalitat dins de la secció «Escolars», consistents en:
  
- Primer premi: una cadena musical.
  
- Segon premi: una tenda de campanya.
  
- Tercer premi: una càmera de fotos.
  
L'import global màxim dels premis que s'atorgaran en esta secció no podrà superar 2.800 euros.
  
2. Secció «Centres»: es concediran dos premis per a aquells centres de cada província que s'hagen distingit pel plantejament i el desenrotllament d'activitats. Estos premis consistiran en lots de material esportiu, didàctic, lúdic o audiovisual per valor de 600 euros.
  
L'import global màxim dels premis que caldrà atorgar en esta secció no podrà superar 3.600 euros.
  
3. Secció «Grups»: s'establix un premi consistent en un viatge a Terra Mítica per al grup l'obra de teatre del qual haja sigut seleccionada entre tots els treballs presentats. Se'n valorarà tant el guió com les possibilitats d'escenografia i representació.
  
L'import global màxim del premi que caldrà atorgar en esta secció no podrà superar els 2.000 euros.
  
4. El cost màxim establit per a la concessió de premis ascendix a 8.400 euros.
  
Article 11. Composició del jurat
  
La composició del jurat serà la següent:
  
President: el director general d'Integració Social de Discapacitats, o persona en qui delegue.
  
Vocals:
  
- Un tècnic o una tècnica de la Direcció General d'Integració Social de Discapacitats.
  
- Un tècnic o una tècnica en mitjans de comunicació social.
  
- Un expert o una experta en intervenció psicopedagògica.
  
Tots ells designats pel director general d'Integració Social de Discapacitats, corresponent a l'últim d'ells les funcions de secretari.
  
- Un tècnic o una tècnica designat per la Conselleria de Cultura, Educació i Esport.
  
- El Defensor de les Persones Discapacitades.
  
Article 12. Resolució
  
Es delega en el director general d'Integració Social de Discapacitats la resolució d'esta convocatòria, la qual es dictarà d'acord amb el veredicte vinculant del jurat i esgotarà la via administrativa.
  
En el cas de quedar desert algun dels premis de la secció escolars i/o centres en qualsevol de les províncies, podrà adjudicar-se un premi semblant en la mateixa secció i modalitat on ha quedat desert, a favor dels sol·licitants d'una altra província de la Comunitat Valenciana, si el jurat estima que hi ha treballs i/o memòries mereixedores.
  
En la secció «Escolars», els objectes (cadena musical, tenda de campanya, càmera de fotos) s'entregaran als alumnes en acte públic amb l'adquisició prèvia de tals productes per l'administració per mitjà de la celebració del corresponent contracte de subministrament.
  
En la secció «Centres» i «Grups», els imports dels premis s'entregaran directament als seus beneficiaris perquè estos els destinen a la finalitat en què consistix el premi (material educatiu i viatge a Terra Mítica, respectivament), i estos hauran de procedir a la posterior justificació davant de la direcció general de la correcta aplicació dels fons percebuts.
  
El termini màxim per a dictar la resolució serà de tres mesos comptadors des de la data de finalització del termini de presentació de treballs, fixat en la present orde.
  
Si no es dicta resolució expressa en el termini establit, caldrà entendre-la desestimada, segons el que disposa l'article 44.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Recursos
  
Contra la resolució, expressa o presumpta, dictada pel director general d'Integració Social de Discapacitats, s'hi podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé podrà interposar-s'hi directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei de 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre que s'estime pertinent.
  
Article 14. Publicació i retirada dels treballs
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats.
  
La Direcció General d'Integració Social de Discapacitats es reserva el dret de publicar, difondre i reproduir, totalment o parcialment, el contingut dels treballs premiats.
  
Els treballs presentats que no resulten premiats podran ser retirats en el termini de tres mesos, després de publicada la resolució de la convocatòria.
  
Els treballs que no es retiren en eixe termini quedaran en poder de la Direcció General d'Integració Social de Discapacitats, que podrà destruir-los o publicar-los, difondre'ls o reproduir-los totalment o parcialment.
  
Article 15. Obligacions dels premiats
  
1. Acceptar la totalitat de les bases de la convocatòria
  
2. Assumir les actuacions de control financer que escaiguen a la Intervenció General en relació al premi concedit.
  
3. Comunicar a la Direcció General d'Integració Social de Discapacitats l'obtenció d'ajudes per la mateixa finalitat, procedents de l'administració pública o ens públics o privats.
  
4. Presentar declaració escrita de les persones premiades, o dels seus representants legals, en què expressament manifesten que cedixen a la Direcció General d'Integració Social de Discapacitats els treballs premiats autoritzant la citada direcció general, per temps il·limitat i en qualsevol àmbit territorial, per a l'exercici dels seus drets de reproducció, distribució, comunicació pública i modificació.
  
Article 16. Entrega de premis i justificació
  
L'entrega dels premis es realitzarà una vegada dictada pel director general d'Integració Social de Discapacitats la resolució d'adjudicació dels premis i en la mesura que esta resolució suposa la conformitat a la justificació de les quantitats atorgades, d'acord amb el veredicte vinculant del jurat.
  
Article 17
  
S'establix una dotació pressupostària de 8.400 euros, que serà atesa a càrrec del programa pressupostari 313.40, línia de subvenció T5393 Premis escolars «Per a evitar entropessades».
  
DISPOSICIONS ADDICIONALS
  
Primera
  
Els centres del menor dependents de la Direcció General de Família, Menor i Adopcions i els altres centres de la mateixa naturalesa degudament autoritzats i registrats podran acollir-se a esta convocatòria en qualsevol de les seues modalitats, adaptant-se a estes, en funció de les edats dels xiquets participants, com si foren centres escolars.
  
Segona
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
DISPOSICIÓ FINAL
  
Primera
  
Contra les bases de la present convocatòria, es podrà interposar recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar-hi qualsevol altre que estimen pertinent.
  
Segona
  
S'autoritza el director general d'Integració Social de Discapacitats a dictar totes les instruccions que calga per al desenrotllament de la present orde.
  
Tercera
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 9 de febrer de 2004
  
La consellera de Benestar Social,